ЗэгурыIуэр мэунэ
Аушыджэр къуажэм иджыблагъэ щызэIущIащ Хъуэт, Токумаев, Шыкъ, Левкин лъэпкъхэм я лIыкIуэхэр. Ахэр тепсэлъыхьащ лъэпкъ зэхущытыкIэхэр зэрырагъэфIэкIуэну щIыкIэм.
ЗэIущIэр иригъэкIуэкIащ Аушыджэр къуажэм и щIыпIэ администрацэм и унафэщIым и къуэдзэ Къардэн Альберт. Абы псом япэу къыхигъэщащ республикэм щекIуэкI политикэмрэ нэхъыжьхэм я Iущагъымрэ я фIыгъэкIэ псынщIэу зэрагъэужьыхар Гундэлэн къыщыхъуа Iуэхур. Къэпсэлъам жиIащ апхуэдэ Iуэхугъуэхэм къызэрагъэлъагъуэр лъэпкъхэм яку зэгурыIуэрэ ныбжьэгъугъэрэ дэлъыным гулъытэ хэха къэрал-ми ар зи къалэн щIэныгъэ IуэхущIапIэхэми хуащIын зэрыхуейр.
— ЕгъэджакIуэхэм ди къалэнхэм хыдобжэ, къызыхэкIа лъэпкъым е иIыгъ диным емылъытауэ, щIэблэр зым адрейм пщIэ хуищIу дгъэсэныр. Дэтхэнэ динми и лъабжьэр зыщ — гуапагъэ пщIэуэ дунейм утетынырщ. Апхуэдэ фIыгъуэм ди сабийхэр щIэтпIыкIын хуейщ, гъэсапIэхэм къыщегъэжьауэ. Зы гупсысэм, зы мурадым дытетмэ, зэгурыIуэныгъэ зэрыщыIэнур си фIэщ мэхъу, — жиIащ къуажэ курыт еджапIэм и унафэщI Бадзэ Людмилэ.
Аушыджэр къуажэм и Iимам Жылокъуэ Мухьэмэдин къыхигъэщащ адыгэхэмрэ балъкъэрхэмрэ зэгурыIуэу къызэрызэдэгъуэгурыкIуэм зыри зэран зэрыхуэмыхъуфынур. Ар апхуэдэу екIуэкIын щхьэкIэ, Iимамым къелъытэ дин, жылагъуэ IуэхущIапIэхэм я лэжьакIуэхэр нэхъыбэрэ цIыхухэм яхуэзэн, епсэлъэн хуейуэ.
ЗэIущIэм къекIуэлIа унагъуэхэм я цIэкIэ къэпсэлъащ Къэбэрдей-Балъкъэрым щIыхь зиIэ и егъэджакIуэ Хъуэт Тамарэ. Ар илъэс 40 хъуауэ адыгэ нысэщ, Муром къалэм къикIащ. Абыи зэIущIэм щыжаIахэр зэрадиIыгъыр къыхигъэщащ.
Iуэхум гудзакъэ хуаIэу къекIуэлIа унагъуэхэм фIыщIэ тхылъхэр иратащ, школакIуэ ныбжьыщIэхэм ягъэхьэзыра концерт ягъэлъэгъуащ.
БОЗИЙ Залинэ.
